PMIndiaData/PMIndiaSum huggingface dataset:
হিমাচল প্ৰদেশৰ উনাৰ পৰা নতুন দিল্লীলৈ ‘বন্দে ভাৰত এক্সপ্ৰেছ’ৰ যাত্ৰাৰ শুভাৰম্ভ ঘোষণা কৰিলে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে উনাৰ অম্ব অনদৌৰাৰ পৰা নতুন দিল্লীলৈ কৰিব লগা নতুন ‘বন্দে ভাৰত এক্সপ্ৰেছ’ৰ প্ৰথমটো যাত্ৰাৰ আজি পতাকা জোকাৰি শুভাৰম্ভ কৰে। প্ৰধানমন্ত্ৰীয়ে ‘বন্দে ভাৰত এক্সপ্ৰেছ’ৰ ডবাবোৰ পৰিদৰ্শন কৰাৰ লগতে ৰে’লখনত থকা অন্যান্য সা-সুবিধাসমূহৰ বুজ লয়। শ্ৰী মোদীয়ে ‘বন্দে ভাৰত এক্সপ্ৰেছ’ৰ ‘লকোমটিভ ইঞ্জিন’ৰ নিয়ন্ত্ৰণ কেন্দ্ৰও পৰিদৰ্শন কৰে। তেওঁ উনা ৰে’ল ষ্টেশ্যনো পৰিদৰ্শন কৰে। পৰিদৰ্শন কালত প্ৰধানমন্ত্ৰীৰ সৈতে হিমাচল প্ৰদেশৰ মুখ্যমন্ত্ৰী শ্ৰী জয় ৰাম ঠাকুৰ, হিমাচল প্ৰদেশৰ ৰাজ্যপাল শ্ৰী ৰাজেন্দ্ৰ বিশ্বনাথ অৰ্লেকৰ, কেন্দ্ৰীয় ৰেল মন্ত্ৰী শ্ৰী অশ্বিনী বৈষ্ণৱ আৰু কেন্দ্ৰীয় তথ্য আৰু সম্প্ৰচাৰ মন্ত্ৰী শ্ৰী অনুৰাগ সিং ঠাকুৰ উপস্থিত থাকে। নতুনকৈ আৰম্ভ কৰা ৰে’লগাড়ীখনে অঞ্চলটোৰ পৰ্যটন উদ্যোগৰ বিকাশ সাধন কৰাৰ লগতে এক আৰামদায়ক আৰু দ্ৰুত ভ্ৰমণৰ সুবিধা আগবঢ়াব। দ্ৰুতবেগী ৰে’লখনৰ সংযোজনে উনাৰ পৰা নতুন দিল্লীৰ মাজৰ ভ্ৰমণ সময় দুঘণ্টাৰে হ্ৰাস কৰিব। নতুনকৈ চলিবলগীয়া ‘বন্দে ভাৰত ৰে’লগাড়ীখন হৈছে আগৰ তুলনাত লঘূ আৰু কম সময়তে অধিক বেগেৰে গতি কৰিব পৰা পূৰ্বৰ ৰে’লৰ এক সংস্কৰণ। আম্বালা, চণ্ডিগড়, আনন্দপুৰ চাহিব আৰু উনাত ৰখিবলগীয়া এইখন ৰে’লগাড়ীয়ে বুধবাৰৰ বাহিৰে সপ্তাহৰ ছটা দিনতে চলাচল কৰিব। ৰে’লগাড়ীখনে ৫২ ছেকেণ্ডৰ ভিতৰতে প্ৰতিঘণ্টাত ১০০কিলোমিটাৰৰ গতিবেগ লাভ কৰিব আৰু ১৮০ কিলোমিটাৰ পৰ্যন্ত গতিবেগ বঢ়াব পাৰে। পূৰ্বে ৪৩০টন ওজন বিশিষ্ট ৰে’লগাড়ীখনৰ ওজন এতিয়া ৩৯২টনলৈ হ্ৰাস কৰা হৈছে। ইফালে, বিচাৰিলে ‘ৱাই-ফাই’-ৰ সুবিধা প্ৰদান কৰিবলগীয়া ৰে’লগাড়ীখনৰ প্ৰতিটো ডবাত পূৰ্বৰ ২৪খনৰ পৰিৱৰ্তে এতিয়া ৩২খন স্ক্ৰিনৰ ব্যৱস্থা থাকিব। ইফালে, ৰে’লখনত থকা ‘ শ্ৰেণীৰ ডবাসমূহত ১৮০ডিগ্ৰী ঘূৰণ-সুবিধা বিশিষ্ট আসনৰো ব্যৱস্থা কৰা হৈছে। নতুন আৰ্হিৰে সজাই পৰাই উলিওৱা ‘বন্দে ভাৰত এক্সপ্ৰেছ’ৰ ‘ৰুফ-মাউণ্টেড পেকেজ ইউনিট’ত বায়ু বিশুদ্ধিকৰণৰ বাবে এক ‘ফটো-কেটেলিক অল্ট্ৰাভয়োলেট এয়াৰ পিউৰিফিকেশ্যন ছীষ্টেম’ (আৰএমপিইউ)সংলগ্ন কৰা হৈছে। অত্যাধুনিক সা-সুবিধাৰে নতুনকৈ নিৰ্মাণ কৰি উলিওৱা ‘বন্দে ভাৰত এক্সপ্ৰেছে ২.০’য়ে উৰাজাহাজত কৰা ভ্ৰমণ সদৃশ অভিজ্ঞতা প্ৰদান কৰিব। ৰে’লগাড়ীখনত অন্যান্য অত্যধুনিক সা-সুবিধাসমূহৰ লগতে থলুৱা প্ৰযুক্তিৰে বিকশিত ‘ট্ৰেইন কলিউশ্যন এভইডেঞ্চ ছীষ্টেম’-“কৱচ”-ৰ দৰে সুৰক্ষা ব্যৱস্থাও সম্বলিত কৰা হৈছে।
উজবেকিস্তানৰ সমৰকন্দত ৰাছিয়ান ফেডাৰেশ্যনৰ ৰাষ্ট্ৰপতিৰে মিলিত প্ৰধানমন্ত্ৰী

ছাংহাই সহযোগিতা সংস্থা (SCO) ৰ ২২ সংখ্যক বৈঠকৰ আঁৰত আজি উজবেকিস্তানৰ সমৰকন্দত প্ৰধানমন্ত্ৰী শ্ৰী নৰেন্দ্ৰ মোদীয়ে ৰাছিয়ান ফেডাৰেশ্যনৰ ৰাষ্ট্ৰপতি মহামহিম শ্ৰী ভ্লাদিমিৰ পুটিনৰে মিলিত হয়। নেতাদ্বয়ে বিভিন্ন স্তৰৰ যোগাযোগকে ধৰি দ্বিপাক্ষিক সম্পৰ্কৰ স্থায়ী গতিৰ শলাগ লয়। চলিত মাহৰ আৰম্ভণিতে ভ্লাদিভষ্টকত অনুষ্ঠিত পূব অৰ্থনৈতিক মঞ্চত প্ৰধানমন্ত্ৰীৰ ভিডিঅ’-বাৰ্তাৰ বাবে ৰাষ্ট্ৰপতি পুটিনে শলাগে। নেতাসকলে দ্বিপাক্ষিক সহযোগিতাৰ গুৰুত্বপূৰ্ণ বিষয়সমূহৰ লগতে আঞ্চলিক আৰু বৈশ্বিক আগ্ৰহৰ বিষয়সমূহ আলোচনা কৰে। সাম্প্ৰতিক ভূ-ৰাজনৈতিক পৰিস্থিতিৰপৰা উদ্ভৱ হোৱা প্ৰত্যাহ্বানৰাজিৰ প্ৰেক্ষাপটত বিশ্বৰ খাদ্য সুৰক্ষা, শক্তি সুৰক্ষা আৰু সাৰৰ উপলব্ধতাৰ বিষয়েও আলোচনা কৰা হয়। ইউক্ৰেইনত অব্যাহত সংঘাতৰ পৰিপ্ৰেক্ষিতত প্ৰধানমন্ত্ৰীয়ে শত্ৰুতাৰ শীঘ্ৰেই অৱসানৰ লগতে আলোচনা আৰু কূটনীতিৰ প্ৰয়োজনীয়তাৰ আহ্বান পুনৰবাৰ দোহাৰে। এয়া হৈছে দুয়োখন ৰাষ্ট্ৰৰ মাজত কূটনৈতিক সম্পৰ্ক স্থাপনৰ ৭৫ বছৰ পূৰ্তি উপলক্ষে চলিত বৰ্ষত উভয় নেতাৰ প্ৰথমখনি বৈঠক। তেওঁলোক দুয়ো এই যোগাযোগ আগুৱাই নিবলৈ সন্মতি প্ৰকাশ কৰে।
কুল্লুৰ দশেৰাৰ কাৰ্য্যসূচীত প্ৰধানমন্ত্ৰীৰ অংশগ্ৰহণ

আজি প্ৰধানমন্ত্ৰী শ্ৰী নৰেন্দ্ৰ মোদীয়ে হিমাচল প্ৰদেশৰ কুল্লুৰ ধলপুৰ খেলপথাৰত দশেৰা উদযাপনৰ কাৰ্য্যসূচীত অংশগ্ৰহণ কৰে। প্ৰধানমন্ত্ৰীগৰাকীৰ আগমণৰ লগে-লগে তেখেতক আদৰণি আৰু সম্বৰ্ধনা জনোৱা হয়। ইয়াৰ পিছতে ভগৱান ৰঘুনাথ জী উপস্থিত হয়হি আৰু ইয়াৰ লগে-লগে ৰথযাত্ৰাৰ আৰম্ভ হয়। এই কাৰ্য্যসূচীত প্ৰধানমন্ত্ৰীগৰাকীক আদৰণি জনাবলৈ বহু সংখ্যক লোকৰ সমাগম ঘটে। প্ৰধানমন্ত্ৰীগৰাকীয়ে আন লক্ষ-লক্ষ ভক্তৰ সৈতে মূল স্থানলৈ পদব্ৰজে গৈ ভগৱান ৰঘুনাথক শ্ৰদ্ধা জনায়। প্ৰধানমন্ত্ৰীগৰাকীয়ে এই উপলক্ষে উপস্থিত সকলোক হাত জোৰ কৰি সম্ভাষণ জনোৱাৰ লগতে ঐতিহাসিক কুল্লুৰ দশেৰা উদযাপনৰ কাৰ্য্যসূচীত দেৱ-দেৱীসকলৰ ভৱ্য সমাবেশ আৰু পৱিত্ৰ ৰথযাত্ৰাৰ সাক্ষী হয়। উল্লেখযোগ্য যে পোন প্ৰথমবাৰৰ বাবে ভাৰতৰ এগৰাকী প্ৰধানমন্ত্ৰীয়ে কুল্লুৰ দশেৰা উদযাপনৰ কাৰ্য্যসূচীত অংশগ্ৰহণ কৰিছে। ২০২২ ৰ ৫ অক্টোবৰৰপৰা ১১ অক্টোবৰলৈ কুল্লুৰ ধলপুৰ খেলপথাৰত এই আন্তঃৰাষ্ট্ৰীয় কুল্লু দশেৰা মহোৎসৱ অনুষ্ঠিত হৈছে। এই উৎসৱৰ বৈশিষ্ট্য এয়ে যে ইয়ালৈ উপত্যকাটোৰ ৩০০ ৰোধিক দেৱ-দেৱীৰ সমাৱেশ ঘটে। মহোৎসৱৰ প্ৰথম দিনা দেৱতাসকলে সু-সজ্জিত পালকিত উঠি পৰম দেৱতা ভগৱান ৰঘুনাথ জীৰ মন্দিৰত প্ৰণাম জনাই ধলপুৰ খেলপথাৰলৈ আগবাঢ়ে। প্ৰধানমন্ত্ৰীগৰাকীক হিমাচল প্ৰদেশৰ মুখ্যমন্ত্ৰী শ্ৰী জয় ৰাম ঠাকুৰ, হিমাচল প্ৰদেশৰ ৰাজ্যপাল শ্ৰী ৰাজেন্দ্ৰ বিশ্বনাথ আৰ্লেকাৰ, কেন্দ্ৰীয় তথ্য আৰু সম্প্ৰচাৰ মন্ত্ৰী শ্ৰী অনুৰাগ ঠাকুৰ আৰু বিজেপিৰ ৰাজ্যিক সভাপতি শ্ৰী সুৰেশ কুমাৰ কাশ্যপৰ লগতে আন-আন সকলে সংগদান কৰে। ইয়াৰ পূৰ্বে প্ৰধানমন্ত্ৰীগৰাকীয়ে এইমছ, বিলাসপুৰ ৰাষ্ট্ৰলৈ উৎসৰ্গা কৰে। তেখেতে লগতে বিলাসপুৰৰ লুহনুত হিমাচল প্ৰদেশৰ একাধিক প্ৰকল্প উদ্বোধন আৰু আধাৰশিলা স্থাপন কৰে।
নৱৰাত্ৰি উপলক্ষে প্ৰধানমন্ত্ৰীৰ দেশবাসীলৈ শুভেচ্ছা জ্ঞাপন

প্ৰধানমন্ত্ৰী শ্ৰী নৰেন্দ্ৰ মোদীয়ে নৱৰাত্ৰিৰ আৰম্ভণি উপলক্ষে দেশবাসীলৈ শুভেচ্ছা জ্ঞাপন কৰিছে। “নৱৰাত্ৰিৰ পবিত্ৰ ক্ষণত দেশবাসীলৈ আন্তৰিক শুভেচ্ছা জ্ঞাপন কৰিছো। প্ৰতিজনলৈকে নৱৰাত্ৰিৰ শুভকামনা থাকিল। নৱৰাত্ৰিৰ প্ৰথমদিনা আমি মা শেইলপুত্ৰীক সেৱা জনাওঁ। ইয়াত তেওঁৰ স্তুতি উল্লেখ কৰা হৈছে। https://www.youtube.com/watch?v=NhLxnY1deYc&feature=youtu.be”, প্ৰধানমন্ত্ৰীগৰাকীয়ে কয়।
প্ৰধানমন্ত্ৰীক সাক্ষাৎ “সৌৰশক্তি সুলভ কৰি তোলাৰ ক্ষেত্ৰত সক্ষমতা সৃষ্টিত ভাৰতীয় বংশোদ্ভৱৰ ভূমিকা” শীৰ্ষক প্ৰৱাসী ভাৰতীয় সমিতিৰ বিষয়ববীয়াৰ

“সৌৰশক্তি সুলভ কৰি তোলাৰ ক্ষেত্ৰত সক্ষমতা সৃষ্টিত ভাৰতীয় বংশোদ্ভৱৰ ভূমিকা” শীৰ্ষক প্ৰৱাসী ভাৰতীয় সমিতিৰ বিষয়ববীয়াসকলে আজি প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰে। এই বিষয়ববীয়াসকলৰ ভিতৰত ভাৰতীয় বংশোদ্ভৱ আৰু ভাৰত খ্যাতিসম্পন্ন বিশেষজ্ঞ, শিক্ষাবিদ, উদ্ভাৱক, উদ্যোগপতি আৰু উদ্যমী ব্যক্তি আছে। তেওঁলোকে স্কেল সৌৰশক্তিৰ উপযোগিতা, গ্ৰিডবিহীন আৰু ক্ষুদ্ৰগ্ৰিড সমাধান, সৌৰ মজুতকৰণ, পৰৱৰ্তী প্ৰজন্মৰ সৌৰ প্ৰযুক্তি আৰু নৱীকৰণযোগ্য খণ্ডৰ বাবে অভিনৱ বিত্তায়ন ইত্যাদি বিষয়ত বিগত দুবছৰধৰি কৰা গৱেষণা ফলাফল প্ৰধানমন্ত্ৰীৰ আগত প্ৰদৰ্শন কৰে। প্ৰধানমন্ত্ৰীয়ে ব্যৱহাৰিক পৰামৰ্শৱলীৰ আদৰণী জনোৱাৰ লগতে বৈদেশিক পৰিক্ৰমা মন্ত্ৰালয় আৰু নব্য নবীকৰণযোগ্য শক্তি মন্ত্ৰালয়ক বিশেষজ্ঞসকলৰ সৈতে হোৱা বাৰ্তালাপ আৰু নীতি প্ৰস্তুত কৰাৰ সময়ত প্ৰাসংগিক কাৰকজনিত ফলাফলক আগুৱাই নিবলৈ নিৰ্দেশ দিয়ে।
কেবিনেটে “প্ৰধানমন্ত্ৰী আৱাস যোজনা-নগৰীয়া (পিএমএৱাই-ইউ)- ‘সকলোৰে বাবে আৱাস’ মিছন”ক ৩১ ডিচেম্বৰ ২০২৪লৈকে অব্যাহত ৰাখিবলৈ অনুমোদন দিয়

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেন্দ্ৰীয় মন্ত্ৰীসভাই 'প্ৰধানমন্ত্ৰী আৱাস যোজনা-নগৰীয়া (পিএমএৱাই-ইউ)'ক ৩১ ডিচেম্বৰ ২০২৪লৈকে অব্যাহত ৰখাৰ আৱাস আৰু নগৰ পৰিক্ৰমা মন্ত্ৰালয় (এমঅ'এইচইউএ)ৰ প্ৰস্তাৱত আজি অনুমোদন দিয়ে যাৰ জৰিয়তে আগৰে পৰা স্বীকৃত ১২২.৬৯ লাখ আৱাস ৩১ মাৰ্চ, ২০২২লৈকে সম্পূৰ্ণ কৰিবৰ বাবে বিত্তীয় সাহায্য প্ৰদান কৰা হয়। 'পিএমএৱাই-ইউ: সকলোৰে বাবে আৱাস' ভাৰত চৰকাৰৰ দ্বাৰা ৰাজ্য/কেন্দ্ৰীয় শাসিত প্ৰদেশসমূহ/কেন্দ্ৰীয় নডেল এজেঞ্চিৰ মাধ্যমত দেশৰ নগৰীয়া ক্ষেত্ৰৰ সকলো পাত্ৰ লাভাৰ্থীক বাৰমহীয়া পকা ঘৰ উপলব্ধ কৰাবলৈ কাৰ্যান্বিত কৰি থকা প্ৰধান কাৰ্যক্ৰমসমূহৰ ভিতৰত এটা বিশেষ কাৰ্যক্ৰম। এই যোজনাই দেশৰ সম্পূৰ্ণ নগৰীয়া ক্ষেত্ৰ, অৰ্থাৎ ২০১১ চনৰ জনগণনা অনুসৰি সকলো সাংবিধানিক স্থান আৰু অধিসূচিত নিয়োজন/বিকাশ ক্ষেত্ৰসহিত পাছত অধিসূচিত স্থানসমূহ সামৰি লয়। এই যোজনাক এই চাৰিটা কাৰ্যক্ষেত্ৰৰ মাধ্যমত কাৰ্যান্বিত কৰি থকা হৈছে: লাভাৰ্থীৰ নেতৃত্বত নিৰ্মাণ/সংবৰ্ধন (বিএলচি), উমৈহতীয়াত লাভজনক আৱাস (এএইচপি), ইন-ছিটু (স্ব-স্থান) শ্লাম পুনৰ্বিকাশ (আইএছএছআৰ) আৰু ক্ৰেডিট লিংকড ছাবছিডি স্কীম (চিএলএছএছ)। য'ত এফালে ভাৰত চৰকাৰে বিত্তীয় সাহায্য প্ৰদান কৰে, একেদৰে আনফালে ৰাজ্য চৰকাৰ/কেন্দ্ৰ শাসিত প্ৰদেশে লাভাৰ্থীৰ বাছনিসহ যোজনা ৰূপায়ণ কৰে। ২০০৪-২০১৪ৰ সময়ছোৱাত নগৰীয়া আৱাস যোজনাৰ জৰিয়তে ৮.০৪ লাখ আৱাসৰ নিৰ্মাণ সম্পূৰ্ণ কৰা হৈছিল। মোদী চৰকাৰৰ কাৰ্যকালত সকলো পাত্ৰ নগৰীয়া বাসিন্দাক সৰ্বাধিক সংখ্যাত আৱাস উপলব্ধ কৰোৱাৰ বিষয়ত আলোকপাত কৰা হয় আৰু 'পিএমএৱাই-আৰ্বান' যোজনাৰ পৰিকল্পনা কৰা হয়। ২০১৭ চনত মূল আনুমানিক দাবী ১০০ লাখ আৱাসীৰ আছিল। এই মূল আনুমানিক দাবীৰ বিপৰীতে ১০২ লাখ গৃহৰ শিলান্যাস কৰা হয়/নিৰ্মাণাধীন কৰি তোলা হয়। ইয়াৰ উপৰিও, ইয়াৰে ৬২ লাখ আৱাসৰ নিৰ্মাণ কাৰ্য সম্পূৰ্ণ হৈছে। মুঠ স্বীকৃত ১২৩ লাখ আৱাসৰ ভিতৰত ৪০ লাখ আৱাসৰ প্ৰস্তাৱ ৰাজ্য/কেন্দ্ৰ শাসিত প্ৰদেশৰ পৰা পলমকৈ (যোজনাৰ অন্তিম ২ বছৰৰ সময়ত) পোৱা গৈছিল, যাক সম্পূৰ্ণ কৰাৰ বাবে আৰু দুবছৰৰ প্ৰয়োজন। কাজেই ৰাজ্য/কেন্দ্ৰ শাসিত প্ৰদেশৰ অনুৰোধৰ কথা মনত ৰাখি কেন্দ্ৰীয় মন্ত্ৰীসভাই 'পিএমএৱাই-ইউ'ৰ ৰূপায়ণৰ সময় ৩১-১২-২০২৪লৈকে বৃদ্ধি কৰাৰ সিদ্ধান্ত লয়। ২০০৪-২০১৪ৰ ২০,০০০ কোটি টকাৰ বিপৰীতে ২০১৫ চনৰ পৰা এতিয়ালৈকে স্বীকৃত কেন্দ্ৰীয় সাহায্য ২.০৩ লাখ কোটি টকা। ৩১ মাৰ্চ ২০২২লৈকে ১,১৮,০২০.৪৬ কোটি টকাৰ কেন্দ্ৰীয় সাহায্য/ছাবছিডি আগতেই জাৰি কৰা হৈছে আৰু ৩১ ডিচেম্বৰ ২০২৪লৈকে ৮৫,৪০৬ কোটি টকা কেন্দ্ৰীয় সাহায্য/ছাবছিডি হিচাপে জাৰি কৰা হ'ব। ৰাজ্য/কেন্দ্ৰ শাসিত প্ৰদেশৰ অনুৰোধৰ প্ৰতি লক্ষ্য ৰাখি ৩১ ডিচেম্বৰ ২০২৪লৈকে এই যোজনা জাৰি ৰাখিলে বিএলচি, এএইচপি আৰু আইএছএছআৰ কাৰ্যক্ষেত্ৰৰ জৰিয়তে আগৰে পৰা স্বীকৃত আৱাসসমূহ সম্পূৰ্ণ কৰাত সহায়ক হ'ব।
ভাৰত আৰু জৰ্দানৰ মাজত মানৱ সম্পদৰ ক্ষেত্ৰত পাৰস্পৰিক  সহযোগিতাৰ বাবে বুজাবুজিৰ চুক্তিৰ প্ৰস্তাৱত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু জৰ্দানৰ মাজত মানৱ সম্পদৰ ক্ষেত্ৰত পাৰস্পৰিক সহযোগিতাৰ বাবে বুজাবুজিৰ চুক্তিৰ প্ৰস্তাৱত অনুমোদন জনোৱা হয়। এই চুক্তিৰ জৰিয়তে জৰ্দানত কৰ্মৰত ভাৰতীয় লোকৰ কল্যাণৰ বাবে লোৱা নৱতম সংস্কাৰ প্ৰতিফলিত হোৱাৰ লগতে দুয়োখন দেশৰ মাজত অস্থায়ী নিয়োগৰ ক্ষেত্ৰত প্ৰশাসনীয় পদক্ষেপৰ লক্ষ্য স্থিৰ কৰা হৈছে। দুয়োপক্ষই নিয়োগৰ বাবে অনলাইন মঞ্চ ব্যৱহাৰ কৰাক চাই নিয়োগৰ দিশত স্বচ্ছতা অটুট থকাৰ আশা কৰা হৈছে। এই চুক্তি পাঁচ বছৰৰ বাবে কাৰ্যকৰী হ’ব আৰু যুটীয়া প্ৰযুক্তি সমিতিৰ পৰ্যবেক্ষণ তথা সন্মতি মৰ্মে আপোনাআপুনি পুনঃনৱীকৰণৰো সুবিধা থাকিব।
লক্ষ্ণৌত প্ৰধানমন্ত্ৰীয়ে উদ্বোধন কৰিব ‘আজাদী@৭৫-নিউ আৰ্বান ইণ্ডিয়া : ট্ৰেন্সফৰ্মিং আৰ্বান লেণ্ডস্কেপ’ শীৰ্ষক সন্মিলন তথা বাণিজ্যমেল

প্ৰধানমন্ত্ৰী শ্ৰী নৰেন্দ্ৰ মোদীয়ে অহা ৫ অক্টোবৰ, ২০২১ৰ পুৱা ১০.৩০বজাত লক্ষ্ণৌৰ ইন্দিৰা গান্ধী প্ৰতিষ্ঠানত অনুষ্ঠিতব্য ‘আজাদী@৭৫-নিউ আৰ্বান ইণ্ডিয়া : ট্ৰেন্সফৰ্মিং আৰ্বান লেণ্ডস্কেপ’ শীৰ্ষক সন্মিলন তথা প্ৰদৰ্শনীখন আনুষ্ঠানিক ভাবে উদ্বোধন কৰিব। এই অনুষ্ঠানতে প্ৰধানমন্ত্ৰীয়ে উত্তৰ প্ৰদেশৰ ৭৫খন জিলাৰ ৭৫,০০০ হিতাধিকাৰীক ডিজিটেল মাধ্যমেৰে ‘প্ৰধানমন্ত্ৰী আৱাস যোজনা-আৰ্বান’(পিএমএওৱাই-ইউ)ৰ আৱাসগৃহৰ চাবিসমূহ প্ৰদান কৰাৰ লগতে আঁচনিখনৰ হিতাধিকাৰীসকলৰ সৈতে বাৰ্তালাপতো মিলিত হ’ব। প্ৰধানমন্ত্ৰীয়ে উত্তৰ প্ৰদেশত ‘স্মাৰ্ট চিটী মিছন’ আৰু ‘অম্ৰুত’ আঁচনিৰ অধীনত ৰূপায়িত হ’ব লগা চহৰাঞ্চল উন্নয়ণ সম্পৰ্কীয় ৭৫টা প্ৰকল্পৰ উদ্বোধন/আধাৰশিলা স্থাপন কৰাৰ উপৰি ‘ফেম-২’ আঁচনিৰ অধীনত লক্ষ্ণৌ, কাণপুৰ, বাৰানসী, প্ৰয়াগৰাজ, গোৰক্ষপুৰ, ঝাঁসী আৰু গাজিয়াবাদকে ধৰি সাতখন মহানগৰীত চলাচল কৰিব লগা ৭৫খন বাছৰ যাত্ৰা পতাকা জোকাৰি মুকলি কৰাৰ লগতে ভাৰত চৰকাৰৰ ‘গৃহ নিৰ্মাণ আৰু চহৰাঞ্চল পৰিক্ৰমা মন্ত্ৰালয়’ৰ বিভিন্ন ধ্বজাবাহী আঁচনিৰ অধীনত ৰূপায়িত হ’বলগীয়া ৭৫টা প্ৰকল্প সন্দৰ্ভত যুগুতাই উলিওৱা এখন ‘কফী টেবল বুক’-ও উন্মোচন কৰিব। তেওঁ সন্মিলনখনৰ সৈতে সংগতি ৰাখি অনুষ্ঠিত কৰা বাণিজ্যমেলাখনৰ তিনিটা প্ৰদৰ্শনীও পৰিদৰ্শন কৰিব। প্ৰধানমন্ত্ৰীয়ে লক্ষ্ণৌৰ ‘বাবা চাহেব আম্বেডকাৰ বিশ্ববিদ্যালয়’(বিবিএইউ)ত শ্ৰী অটল বিহাৰী বাজপেয়ীৰ নামত স্থাপন কৰিব খোজা আসনখন সন্দৰ্ভত আনুষ্ঠানিক ঘোষণাও কৰিব। অনুষ্ঠানত উত্তৰ প্ৰদেশৰ ৰাজ্যপাল, মুখ্যমন্ত্ৰীৰ সৈতে কেন্দ্ৰীয় প্ৰতিৰক্ষা মন্ত্ৰী, কেন্দ্ৰীয় গৃহনিৰ্মাণ আৰু চহৰাঞ্চল পৰিক্ৰমা মন্ত্ৰীগৰাকীও উপস্থিত থাকিব।
পেলেষ্টাইন, ইউনাইটেড আৰৱ এমিৰেটছ আৰু ওমানলৈ ৰাওনা হোৱাৰ পূৰ্বে প্ৰধানমন্ত্ৰীৰ বিবৃতি

পেলেষ্টাইন, ইউনাইটেড আৰৱ এমিৰেটছ আৰু ওমানলৈ ৰাওনা হোৱাৰ পূৰ্বে প্ৰধানমন্ত্ৰীয়ে আগবঢ়োৱা বিবৃতিৰ লিখিত ৰূপ— “৯ৰ পৰা ১২ ফেব্ৰুৱাৰীৰ ভিতৰত মই পেলেষ্টাইন, ইউনাইটেড আৰৱ এমিৰেটছ আৰু ওমান ভ্ৰমণৰ সুযোগ লাভ কৰিছো। ২০১৫ বৰ্ষৰ পিছত প্ৰথমবাৰলৈ উপ-সাগৰীয় আৰু পশ্চিম এছিয়াৰ দেশ ভ্ৰমণ কৰিবলৈ পাই মই অতিশয় আনন্দ অনুভৱ কৰিছো৷ এই অঞ্চলসমূহ আমাৰ বৈদেশিক সম্পৰ্কৰ ক্ষেত্ৰত মুখ্য অগ্ৰাধিকাৰৰ বিষয়। এই দেশসমূহৰ সৈতে আমি এক গতিশীল বহুমুখী সম্পৰ্ক স্থাপন কৰিবলৈ সক্ষম হৈছো। জৰ্দানত বিশ্ৰাম লোৱাৰ পাছত ১০ ফেব্ৰুৱাৰীত পেলেষ্টাইনৰপৰা মোৰ ভ্ৰমণসূচী আৰম্ভ হ’ব৷ জৰ্দানৰ সন্মানীয় ৰজা দ্বিতীয় আব্দুলাদেৱে বিশ্ৰামৰ সুবিধাখিনি আগবঢ়োৱা বাবে মই তেখেতৰ ওচৰত কৃতজ্ঞতা জ্ঞাপন কৰিছো। ৯ ফেব্ৰুৱাৰীত এম্মানত তেওঁক মই সাক্ষাৎ কৰিম৷ পেলেষ্টাইনলৈ ভাৰতৰ প্ৰধানমন্ত্ৰীৰ এয়া প্ৰথমটো ভ্ৰমণ হ’ব৷ ৰাষ্ট্ৰপতি মাহমুদ আব্বাছৰ সৈতে আলোচনাৰ বাবে মই অত্যন্ত আগ্ৰহী আৰু পেলেষ্টাইনৰ জনসাধাৰণ আৰু দেশখনৰ উন্নয়নৰ প্ৰতি আমাৰ সমৰ্থনক পুনৰ এবাৰ দোহাৰিব বিচাৰো৷ বিগত ২০১৫ বৰ্ষৰ আগষ্ট মাহৰ পিছত এইবছৰৰ ১০ আৰু ১১ ফেব্ৰুৱাৰীত মই পুনৰ ইউ.এ.ই ভ্ৰমণৰ সুযোগ পাইছো৷ ইউ.এ.ই হৈছে আমাৰ দেশৰ এক গুৰুত্বপূৰ্ণ কৌশলগত অংশীদাৰ যিয়ে আমাৰ দেশখনৰ অৰ্থনীতি, শক্তি, উন্নত প্ৰযুক্তিবিদ্যা, সুৰক্ষা আদিৰ দৰে মূখ্য বিষয়সমূহৰ উন্নয়নৰ ক্ষেত্ৰত সহযোগিতা আগবঢ়াইছে। উক্ত দিশসমূহত আমাৰ অগ্ৰগতি সন্দৰ্ভত মই ইউএইৰ সন্মানীয় উপ-ৰাষ্ট্ৰপতি আৰু প্ৰধানমন্ত্ৰী তথা ডুবাইৰ শাসক শ্বেইখ মহম্মদ-বিন-ৰাছিদ-অল-মাকটম আৰু আবু-ধাবিৰ সন্মানীয় ৰাজকুমাৰ শ্বেইখ মহম্মদ-বিন-জায়েদ-এল-নাহয়ানৰ সৈতে আলোচনাত মিলিত হ’ম৷ ইউএইৰ আমন্ত্ৰণক্ৰমে মই ডুবাইত আয়োজিত ষষ্ঠ সংস্কৰণৰ ‘বিশ্ব চৰকাৰী সন্মিলন’ সম্বোধন কৰিম, য’ত ভাৰতে সন্মানীয় অতিথি দেশ হিচাপে অংশ ল’ব৷ উক্ত দিনাই ডুবাইত ইউএই আৰু আৰৱৰ বিভিন্ন কোম্পানী আৰু প্ৰতিষ্ঠানৰ মূৰব্বীসকলৰ সৈতে ভাৰতবৰ্ষৰ অৰ্থনৈতিক উন্নয়নৰ বাবে সহযোগিতাৰে কাম কৰাৰ বিষয়ক লৈ আলোচনা কৰিম। ওমান হৈছে আমাৰ অতি গুৰুত্বপূৰ্ণ সাগৰীয় প্ৰতিবেশী দেশ, যাৰ সৈতে আমি সুন্দৰ সম্পৰ্ক বজাই ৰাখিবলৈ সক্ষম হৈছো। মই ওমানৰ সন্মানীয় ৰজা চুলতান আৰু আন শীৰ্ষ নেতাসকলৰ সৈতে আলোচনাত মিলিত হ’ম। ভাৰতৰ সৈতে শক্তিশালী অৰ্থনৈতিক আৰু ব্যৱসায়িক সম্পৰ্ক স্থাপন কৰিবলৈ ওমানৰ আগশাৰীৰ ব্যৱসায়ীলোকসকলক মই আহ্বান জনাম৷ ১১ ফেব্ৰুৱাৰীত সন্ধিয়া মই ওমানৰ মহামান্য চুলতানক সাক্ষাৎ কৰিম৷ মই মন্ত্ৰী-পৰিষদৰ উপ-প্ৰধানমন্ত্ৰী এইছএইছ ছায়িদ ফাহদ বিন মহমুদ অল চেইদ আৰু বৈদেশিক পৰিক্ৰমা মন্ত্ৰণালয়ৰ উপ-প্ৰধানমন্ত্ৰী এইছএইছ ছায়িদ আছাদ বিন তাৰিক অল চেইদ সাক্ষাৎ কৰিবলৈ গৈ আছো৷ দুয়োখন দেশৰ মাজত থকা দ্বিপাক্ষিক সহযোগিতা আৰু পৰম্পৰাগত সু-সম্পৰ্ক অধিক সৱল কৰাৰ দিশসমূহ আমি পৰ্যালোচনা কৰিম। ওমান আৰু ইউএই উভয়তেই মই বৃহৎ সংখ্যক প্ৰৱাসী ভাৰতীয়ক লগ পোৱাৰ সুযোগ লাভ কৰিছো। ৯ মিলিয়নতকৈও অধিক ভাৰতীয় উপ-সাগৰীয় দেশসমূহত কাম কৰাৰ লগতে জীৱিকা নিৰ্বাহ কৰি আছে৷ ইয়াৰে এক তৃতীয়াংশ অকল ওমানতে থাকে৷ ইয়াত তেওঁলোকে এক বৃহৎ প্ৰৱাসী সমুদায় গঠন কৰি আছে। প্ৰৱাসী ভাৰতীয়সকলে ভাৰত আৰু উপ-সাগৰীয় দেশসমূহৰ সৈতে বন্ধুত্বৰ এনাজৰী বৰ্তাই ৰাখিবলৈ সক্ষম হৈছে। লগতে তেওঁলোকে এই দেশৰ প্ৰগতি আৰু সমৃদ্ধি বজাই ৰখাৰ ক্ষেত্ৰত সক্ৰিয় ভূমিকা পালন কৰাও পৰিলক্ষিত হৈছে। ভাৰতবৰ্ষৰ উন্নতি আৰু বিকাশত যাতে পশ্চিম এছিয়া আৰু উপ-সাগৰীয় এলেকাসমূহে গুৰুত্বপূৰ্ণ ভূমিকা পালন কৰে আৰু এই দেশসমূহৰ লগত যাতে ভাৰতবৰ্ষৰ সম্পৰ্ক সু-দৃঢ় হয় তাৰেই প্ৰত্যাশা ৰাখিছো।
সম্বৎসৰী উপলক্ষে জনসাধাৰণক শুভেচ্ছা প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে সম্বৎসৰী উপলক্ষে জনসাধাৰণক শুভেচ্ছা জ্ঞাপন কৰিছে। এটি টুইটত প্ৰধানমন্ত্ৰীগৰাকীয়ে কয়; "মিছামি দুক্কাদাম! সম্বৎসৰীয়ে ক্ষমাৰ ওপৰত গুৰুত্ব আৰোপ কৰিছে। কাৰোৰে প্ৰতি দুৰ্ভাৱনা নাথাকক। দয়া আৰু ভ্ৰাতৃত্ববোধৰ উদ্দীপনাৰ সদায় উন্মেষ ঘটক।"
মালদ্বীপৰ ন্যায়িক আয়োগৰ মাজত ন্যায়িক সহযোগিতা ক্ষেত্ৰত স্বাক্ষৰিত বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেটত ভাৰত আৰু মালদ্বীপৰ ন্যায়িৰ আয়োগৰ মাজত ন্যায়িক সহযোগিতা ক্ষেত্ৰত স্বাক্ষৰিত বুজাবুজি চুক্তিত অনুমোদন জনোৱা হয়৷ ন্যায়িক সহযোগিতাৰ ক্ষেত্ৰত ভাৰত আৰু অন্যান্য দেশৰ মাজত স্বাক্ষৰিত এইখন অষ্টম বুজাবুজি চুক্তি৷ এই বুজাবুজি চুক্তিয়ে আদালতৰ ডিজিটেলাইজেচনৰ বাবে তথ্য প্ৰযুক্তিৰ সুবিধাসমূহ টেপ কৰাৰ বাবে এক মঞ্চ প্ৰদান কৰিব আৰু দুয়োখন দেশৰ আই টি কোম্পানী আৰু ষ্টাৰ্ট-আপৰ বাবে ই এক সম্ভাৱ্য বিকশৰ ক্ষেত্ৰ হ’ব৷ শেহতীয়া বছৰবোৰত ভাৰত আৰু মালদ্বীপৰ মাজত ঘনিষ্ঠ সম্পৰ্ক বহুমাত্ৰিকভাৱে তীব্ৰতৰ হৈ উঠিছে। আইন আৰু ন্যায়ৰ ক্ষেত্ৰত সহযোগিতাৰ এই চুক্তি স্বাক্ষৰিত হোৱাৰ লগে লগে দুয়োখন দেশৰ মাজত সু-সম্পৰ্কই অধিক গতি লাভ কৰিব। এই চুক্তিয়ে কেৱল দুয়োখন দেশৰ মাজত ন্যায়িক আৰু অন্যান্য আইনী ক্ষেত্ৰত জ্ঞান আৰু প্ৰযুক্তিৰ আদান-প্ৰদান সক্ষম কৰাই নহয়, “চুবুৰীয়া প্ৰথম” নীতিৰ লক্ষ্যসমূহকো আগুৱাই নিব৷
বহিৰ্মহাকাশৰ শান্তিপূর্ণ ব্যৱহাৰৰ ক্ষেত্রত ভাৰত আৰু ফিনলেণ্ডৰ মাজত সহযোগিতা সংক্রান্তীয় বুজাবুজি চুক্তিৰ স্বাক্ষৰৰ বাবে কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ পৌৰহিত্যত কেন্দ্রীয় কেবিনেটে বহিৰ্মহাকাশৰ শান্তিপূর্ণ ব্যৱহাৰৰ ক্ষেত্রত ভাৰত আৰু ফিনলেণ্ডৰ মাজত সহযোগিতা সংক্রান্তীয় বুজাবুজি চুক্তিত স্বাক্ষৰৰ বাবে আগবঢ়োৱা প্ৰস্তাৱলৈ যাৱতীয় অনুমোদন জনাইছে। উল্লেখ্য যে বিগত ১০ জানুৱাৰীত নতুন দিল্লীত এই বুজাবুজি চুক্তিখন স্বাক্ষৰিত হৈছিল। এই বুজাবুজি চুক্তি স্বাক্ষৰৰ ফলত পৃথিৱীৰ দূৰ সংযোগ ক্ষেত্রত নতুন ধৰণৰ গৱেষনামূলক কাম–কাজৰ ক্ষেত্রত বিভিন্ন সুযোগ-সুবিধা বৃদ্ধি পাব। ইয়াৰ উপৰিও, উপগ্রহ সংযোগ, উপগ্রহৰ দিশ নির্ণয় আৰু বহিৰ্মহাকাশৰ ক্ষেত্রত বৈজ্ঞানিক গৱেষনাৰ কাজলৈও ক্ষীপ্ৰতা আহি পৰিব। ফিনলেণ্ড চৰকাৰৰ সৈতে সহযোগিতাৰ বাতাবৰণ গঢ়ি তোলাৰ ফলত মানৱ সমাজৰ উপকাৰৰ কামত মহাকাশ প্রযুক্তিৰ উপযুক্ত ব্যৱহাৰৰ ক্ষেত্রত যৌথ আদান-প্রদান যথেষ্ট বৃদ্ধি পাব। প্রসঙ্গক্ৰমে উল্লেখযোগ্য যে এই বুজাবুজি চুক্তি স্বাক্ষৰৰ ফলত যিবোৰ বিষয় সহযোগিতামূলক কাম–কাজত ব্যৱহৃত হ’ব, তাৰ ভিতৰত আছে ক্ৰমে – পৃথিবীৰ দূৰসংযোগী বৈজ্ঞানিক গৱেষনা উপগ্রহ সংযোগ আৰু উপগ্রহভিত্তিক দিক নির্ণয় মহাকাশ বিজ্ঞান আৰু গ্রহৰ অন্বেষণ মহাকাশৰ বিভিন্ন বস্তুৰ পৰীক্ষা-নিৰীক্ষা ভাৰতীয় উৎক্ষেপন যানৰ সাহায্যত ফিনলেণ্ডৰ মহাকাশযান উৎক্ষেপন মহাকাশ সংক্রান্তীয় তথ্যৰ প্রক্রিয়াকৰণ আৰু ব্যৱহাৰ ধাৰাবাহিকভাৱে বহিৰ্মহাকাশৰ ব্যৱহাৰ ইত্যাদি। এই বুজাবুজি চুক্তিৰ আওঁতাত অংশগ্রহণকাৰীসকলে বা ৰূপায়ণকাৰী সংস্থাসমূহে প্ৰকল্প দল গঠন কৰি তুলিব প্ৰয়োজনসাপেক্ষে, যাতে বিশেষ কোনো ধৰণৰ সমবায় প্রকল্প পৰিচালনা কৰিব পৰা যায়।
নৱ বৰ্ষ উপলক্ষে ৰাষ্ট্ৰবাসীক শুভেচ্ছা জ্ঞাপন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে ৰাষ্ট্ৰবাসীলৈ নৱ বৰ্ষৰ শুভেচ্ছা জ্ঞাপন কৰিছে৷ এটি টুইটত প্ৰধানমন্ত্ৰীগৰাকীয়ে কয়; "শুভ ২০২২! এই বছৰটোৱে যেন সকলোৰে জীৱনলৈ আনন্দ আৰু সুস্বাস্থ্যৰ প্ৰাচুৰ্য্যৰ সঞ্চাৰ ঘটায়। আমি যেন প্ৰগতি আৰু সমৃদ্ধিৰ নতুন শিখৰত আৰোহন কৰি থাকো আৰু আমাৰ মহান স্বাধীনতা সংগ্ৰামীসকলৰ সপোন পৰিপূৰণ কৰিবলৈ আৰু অধিক পৰিশ্ৰম কৰো।"
প্ৰধানমন্ত্ৰীয়ে শ্ৰী কে কামৰাজক তেওঁৰ জন্ম জয়ন্তীত স্মৰণ কৰে

প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰী কে কামৰাজক তেওঁৰ জন্মজয়ন্তীত স্মৰণ কৰে। শ্ৰী মোদীয়ে কয় যে শ্ৰী কে কামৰাজে ভাৰতৰ স্বাধীনতা সংগ্ৰামত এক অসামান্য অৱদান আগবঢ়াইছে আৰু এজন সহানুভূতিশীল প্ৰশাসক হিচাপে এক প্ৰভাৱ বিস্তাৰ কৰিছে। প্ৰধানমন্ত্ৰীয়ে এইদৰে টুইট কৰিছে; “শ্ৰী কে কামৰাজজীৰ জন্ম জয়ন্তীত স্মৰণ কৰিছো। তেওঁ ভাৰতৰ স্বাধীনতা সংগ্ৰামত এক অসামান্য অৱদান আগবঢ়াইছিল আৰু এজন সহানুভূতিশীল প্ৰশাসক হিচাপে প্ৰভাৱ বিস্তাৰ কৰিছিল। তেওঁ দৰিদ্ৰতা আৰু মানুহৰ দুখ দূৰ কৰিবলৈ কঠোৰ পৰিশ্ৰম কৰিছিল। তেওঁ স্বাস্থ্য আৰু শিক্ষাৰ উন্নতিৰ ওপৰতো গুৰুত্ব আৰোপ কৰিছিল।”
ভাৰত আৰু কানাডাই যুটীয়াভাবে ডাক টিকট প্ৰকাশ কৰাৰ বিষয়ে অৱগত কৰিলে কেবিনেটক

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত আজি ভাৰত আৰু কানাডাই মিলি যুটীয়াভাৱে ‘দিৱালী’ক মুল বিষয় হিচাপে লৈ দুটা স্মাৰক ডাক টিকট প্ৰস্তুত কৰাৰ সন্দৰ্ভত অৱগত কৰে। এই যুটীয়া ডাক টিকটটো ২০১৭ৰ ২১ ছেপ্টেম্বৰত উন্মোচন কৰা হ’ব। এই সন্দৰ্ভত ভাৰতীয় ডাক বিভাগ আৰু কানাডা ডাক বিভাগে ইতিমধ্যে বুজাবুজি চুক্তি স্বাক্ষৰ কৰিছে। ভাৰত আৰু কানাডাৰ মাজত গণতন্ত্র, বহুত্ববাদ, সকলোৰে মাজত সমতা তথা আইনী শাসনৰ প্রতি আনুগত্য ইত্যাদি বিষয়সমূহে মিলিত মূল্যবোধৰ ভিত্তিত স্থায়ী আৰু নিবিড় সম্পর্ক গঢ়ি উঠিছে। দুয়ো দেশৰ নাগৰিকসকলৰ মাজত বন্ধুত্বপূৰ্ণ সম্পর্ক আৰু ভাৰতীয় বংশোদ্ভূতসকলৰ এক বৃহৎ অংশ কানাডাত বসবাস কৰাৰ ফলত দেশ দুখনৰ সম্পর্কৰ বুনিয়াদ ক্রমান্বয়ে দৃঢ় হৈছে। দুয়ো দেশৰ সাংস্কৃতিক বিষয়সমূহক বিশেষ প্রাধান্য দিয়াৰ লক্ষ্যৰে যুটীয়াভাৱে স্মাৰক ডাক টিকট প্রকাশৰ ক্ষেত্রত বিষয়বস্তু হিচাপে ‘দিৱালী’ক নির্বাচন কৰা হৈছে। তদুপৰি, কানাডাত বসবাস কৰা ভাৰতীয় বংশোদ্ভূতসকলৰ এক বৃহৎ অংশৰ উপস্থিতিও ‘দিৱালী’ৰ দৰে বিষয়বস্তু নিৰ্বাচন কৰাৰ অন্যতম কাৰণ।
উত্তৰ প্ৰদেশৰ হাপুৰৰ ৰাসায়নিক কাৰখানাত দুৰ্ঘটনাত প্ৰাণ হেৰুওৱা লোকসকলৰ প্ৰতি প্ৰধানমন্ত্ৰীয়ে শোক প্ৰকাশ কৰ

প্ৰধানমন্ত্ৰী শ্ৰী নৰেন্দ্ৰ মোদীয়ে উত্তৰ প্ৰদেশৰ হাপুৰৰ এটা ৰাসায়নিক কাৰখানাত সংঘটিত দুৰ্ঘটনাত প্ৰাণ হেৰুওৱাসকলৰ প্ৰতি গভীৰ শোক প্ৰকাশ কৰিছে। এক টুইটযোগে প্ৰধানমন্ত্ৰীয়ে কয়; "উত্তৰ প্ৰদেশৰ হাপুৰৰ ৰাসায়নিক কাৰখানাত সংঘটিত দুৰ্ঘটনাটো হৃদয়বিদারক। যিসকলে ইয়াত প্ৰাণ হেৰুৱাইছে তেওঁলোকৰ পৰিয়াললৈ মই সমবেদনা জ্ঞাপন কৰিছো। ৰাজ্য চৰকাৰে আহতসকলৰ তৎকালীন চিকিৎসা আৰু আন সকলো সম্ভৱ সহায়ত নিয়োজিত হৈ আছে: প্ৰধানমন্ত্ৰী"
চত্তীশগড়ত প্ৰধানমন্ত্ৰীঃ জঞ্জগিৰ-চম্পাত কৃষক সন্মিলনত ভাষণ প্ৰদান; একাধিক গুৰুত্বপূৰ্ণ প্ৰকল্পৰ আধাৰশিলা স্থাপন

প্ৰধানমন্ত্ৰী শ্ৰী নৰেন্দ্ৰ মোদীয়ে আজি চত্তীশগড় ভ্ৰমণ কৰে। এই উপলক্ষে তেওঁ জঞ্জগিৰ-চম্পাত পৰম্পৰাগত হস্ততাঁত আৰু কৃষিজাত সামগ্ৰীৰ এক প্রদর্শনী পৰিদৰ্শন কৰে। প্ৰধানমন্ত্ৰীয়ে একাধিক ৰাষ্ট্ৰীয় ঘাইপথ প্রকল্প আৰু পেন্দ্রা-অনুপ্পুৰ সংযোগী তৃতীয় ৰে’ল লাইনৰো আধাৰশিলা স্থাপন কৰে। প্ৰধানমন্ত্ৰীয়ে লগতে কেন্দ্র আৰু ৰাজ্য চৰকাৰৰ বিভিন্ন কল্যাণমূলক আঁচনিৰ একাংশ নিৰ্বাচিত হিতাধিকাৰীক প্ৰশংসাপত্রও প্ৰদান কৰে। কৃষকৰ এক বিশাল সভাত ভাষণ প্ৰদান কৰি প্রধানমন্ত্রীয়ে প্রাক্তন প্রধানমন্ত্রী শ্রী অটলবিহাৰী বাজপেয়ীক স্মৰণ কৰি বাজপেয়ী ডাঙৰীয়াই তিনিখন ৰাজ্য ক্ৰমে–উত্তৰাখণ্ড, ঝাড়খণ্ড আৰু চত্তীশগড় গঠন কৰাৰ কথা উল্লেখ কৰে। এই ৰাজ্যসমূহৰ উন্নয়নৰ যি সপোন প্রাক্তন প্রধানমন্ত্রী গৰাকীয়ে দেখিছিল, তাক আধাৰ হিচাপে লৈয়েই ইয়াৰ দ্রুত প্রগতি হৈছে বুলি প্ৰধানমন্ত্ৰীয়ে কয়। প্রধানমন্ত্রীয়ে কয় যে কেন্দ্রীয় চৰকাৰ উন্নয়নৰ নামত সমর্পিত আৰু এই চৰকাৰে জনসাধাৰণৰ আশা-আকাংক্ষা পূৰণ কৰিব বিচাৰে। শ্ৰী নৰেন্দ্ৰ মোদীয়ে কয় যে এই চৰকাৰে ভোট বেংক অথবা নিৰ্বাচনত জয়ৰ লক্ষ্যৰে আঁচনি গ্ৰহণ নকৰে। ইয়াৰ প্ৰধান লক্ষ্য হ’ল নতুন আৰু আধুনিক চত্তীশগড় গঢ়ি তোলা। ‘সবকা সাথ সবকা বিকাশ’ৰ লক্ষ্যৰে দেশ আগুৱাই যোৱা বুলি সভাত সদৰি কৰি প্ৰধানমন্ত্ৰীয়ে কয় যে মূল্য সংযোজনৰ জৰিয়তে কৃষকসকল যাতে উপকৃত হয় তাৰ বাবে চৰকাৰে প্রচেষ্টা অব্যাহত ৰাখিছে। এই ক্ষেত্ৰত প্রধানমন্ত্রী কিষাণ সম্পদ যোজনাই কৃষকসকলক সহায় কৰা বুলি তেওঁ উল্লেখ কৰে। তেওঁ কয় যে প্রযুক্তিৰ মধ্যস্থতাত কৃষকসকলৰ কল্যাণ সুনিশ্চিত হৈছে। ইয়াৰ সমান্তৰালভাৱে ভূমি স্বাস্থ্য কার্ড আৰু ফচল বীমা যোজনাৰ দৰে আঁচনিৰ দ্বাৰা কৃষকসকল বিশেষভাবে লাভবান হৈছে বুলিও প্ৰধানমন্ত্ৰীয়ে সদৰি কৰে। প্রধানমন্ত্রীয়ে কয় যে এটা সময় আছিল, যেতিয়া একাংশ নিৰ্বাচিত লোকেহে কল্যাণমূলক আঁচনিৰ সুযোগ লাভ কৰিছিল। দুর্নীতিয়ে প্রশাসন ব্যৱস্থাক একেবাৰে ধ্বংস কৰিছিল। তেওঁ কয় যে কেন্দ্রীয় চৰকাৰ সকলোৰে উন্নয়নত প্রতিশ্রুতিবদ্ধ আৰু ২০২২ চনৰ ভিতৰত প্রত্যেকৰে এটা ঘৰ সুনিশ্চিত কৰিব বিচাৰে। প্ৰধানমন্ত্ৰীয়ে কয় যে শৌচালয়ৰ নির্মাণৰ বিষয়টো চৰকাৰ এক বিশেষ অভিযান হিচাপে গ্ৰহণ কৰিছিল। উজ্জ্বলা যোজনাৰ অধীনত দুখীয়া লোকসকলক ৰন্ধন গেছৰ সংযোগ দিয়া হৈছে আৰু বৰ্তমান সৌভাগ্য যোজনাৰ জৰিয়তে প্রতিটো পৰিয়ালত বিদ্যুৎ সংযোগ সুনিশ্চিত কৰা হৈছে।
প্ৰধানমন্ত্ৰীয়ে ৮ নৱেম্বৰত শ্ৰী সন্ত জ্ঞানেশ্বৰ মহাৰাজ পালখী মাৰ্গ আৰু শ্ৰী সন্ত তুকাৰাম মহাৰাজ পালখী মাৰ্গৰ প্ৰধান খণ্ডসমূহক চাৰি লেন বনোৱাৰ কামৰ আধাৰশিলা স্থাপন কৰি

ভক্তসকলৰ পণ্ঢৰপুৰলৈ যাতায়াত সুগম কৰি তোলাৰ প্ৰয়াসৰ জৰিয়তে, প্ৰধানমন্ত্ৰী শ্ৰী নৰেন্দ্ৰ মোদীয়ে ৮ নৱেম্বৰ, ২০২১ত দিনৰ ৩-৩০ বজাত ভিডিঅ' কনফাৰেঞ্চৰ জৰিয়তে শ্ৰী সন্ত জ্ঞানেশ্বৰ মহাৰাজ পালখী মাৰ্গ (এনএইচ-৯৬৫)ৰ পাঁচটা খণ্ড আৰু শ্ৰী সন্ত তুকাৰাম মহাৰাজ পালখী মাৰ্গ (এনএইচ-৯৬৫জি)ৰ তিনিটা খণ্ডক চাৰি লেন বনোৱা কামৰ আধাৰশিলা স্থাপন কৰিব। এই ৰাষ্ট্ৰীয় ঘাইপথৰ দুয়োফালে 'পালখী'ৰ বাবে সমৰ্পিত পদপথ নিৰ্মাণ কৰা হ'ব, যাৰ ফলত ভক্তসকলে সুচল আৰু সুৰক্ষিত পথ লাভ কৰিব। সন্ত জ্ঞানেশ্বৰ মহাৰাজ পালখী মাৰ্গৰ দিৱেঘাটৰ পৰা মোহোললৈকে প্ৰায় ২২১ কিলোমিটাৰ দীঘল খণ্ড আৰু সন্ত তুকাৰাম মহাৰাজ পালখী মাৰ্গৰ পতসৰ পৰা টোন্দলে-বোন্দলেলৈকে প্ৰায় ১৩০ কিলোমিটাৰ দীঘল খণ্ডক চাৰি লেনৰ বনোৱা হ'ব। চাৰি লেনযুক্ত এই খণ্ডসমূহৰ দুয়োফালে 'পালখী'ৰ বাবে সমৰ্পিত পদপথ বনোৱা হ'ব। এই চাৰি লেন আৰু সমৰ্পিত পদপথৰ আনুমানিক ব্যয় ক্ৰমে ৬৬৯০ কোটি টকা আৰু প্ৰায় ৪৪০০ কোটি টকাতকৈ অধিক হ'ব। এই কাৰ্যক্ৰমৰ সময়ত, প্ৰধানমন্ত্ৰীয়ে পণ্ঢৰপুৰলৈকে যাতায়াত সুগম কৰাৰ উদ্দেশ্যে বিভিন্ন ৰাষ্ট্ৰীয় ঘাইপথৰ ওপৰত ২২৩ কিলোমিটাৰতকৈ অধিক দীঘল পূৰ্ণ নিৰ্মিত তথা উন্নত পথ পৰিকল্পনাও ৰাষ্ট্ৰক সমৰ্পিত কৰিব। এই পথ পৰিকল্পনাসমূহৰ আনুমানিক ব্যয় ১১৮০ কোটি টকাতকৈ অধিক। এই পৰিকল্পনাসমূহৰ ভিতৰত মহেশ্বৰ-পিলীৱ-পণ্ঢৰপুৰ (এনএইচ-৫৪৮ই), কুৰ্দুৱাড়ী-পণ্ঢৰপুৰ (এনএইচ-৯৬৫চি), পণ্ঢৰপুৰ-সংগোলা (এনএইচ-৯৬৫চি) এনএইচ ৫৬১এৰ তেম্ভুৰনী-পণ্ঢৰপুৰ খণ্ড আৰু এনএইচ-৫৬১এৰ পণ্ঢৰপুৰ-মংগলৱেঢা-উমাডী খণ্ড অন্তৰ্ভুক্ত আছে। এই উপলক্ষে কেন্দ্ৰীয় পথ পৰিবহন তথা ঘাইপথ মন্ত্ৰী আৰু মহাৰাষ্ট্ৰৰ মুখ্যমন্ত্ৰীও উপস্থিত থাকিব।
প্ৰধানমন্ত্ৰীয়ে মালদ্বীপৰ ৰাষ্ট্ৰপতি মহামহিম ইব্ৰাহিম মহম্মদ ছোলিহক তেওঁৰ অস্ত্ৰোপচাৰ সফলতাৰে সম্পন্ন হোৱাৰ বাবে শুভেচ্ছা জনাইছ

প্ৰধানমন্ত্ৰী শ্ৰী নৰেন্দ্ৰ মোদীয়ে মালদ্বীপৰ ৰাষ্ট্ৰপতি মহামহিম ইব্ৰাহিম মহম্মদ ছোলিহক তেওঁৰ অস্ত্ৰোপচাৰ সফলতাৰে সম্পন্ন হোৱাৰ বাবে শুভেচ্ছা জনাইছে আৰু আশু আৰোগ্য কামনা কৰিছে। মালদ্বীপৰ ৰাষ্ট্ৰপতিৰ এক টুইটৰ প্ৰত্যুত্তৰত প্ৰধানমন্ত্ৰী মোদীয়ে কয়, “মই মালদ্বীপৰ ৰাষ্ট্ৰপতিক সফল অস্ত্ৰোপচাৰ আৰু শীঘ্ৰে সুস্থ হোৱাৰ বাবে শুভকামনা জ্ঞাপন কৰিছো।” মালদ্বীপৰ ৰাষ্ট্ৰপতি মহামহিম ইব্ৰাহিম মহম্মদ ছোলিহে এই মহানুভৱতাৰ বাবে প্ৰধানমন্ত্ৰী শ্ৰী নৰেন্দ্ৰ মোদীক ধন্যবাদ জনাইছে। মালদ্বীপৰ ৰাষ্ট্ৰপতিয়ে এইদৰে টুইট কৰে, "মহানুভৱতা আৰু শুভকামনাৰ বাবে প্ৰধানমন্ত্ৰীলৈ অশেষ ধন্যবাদ।"
কেনীয়াৰ প্ৰাক্তন প্ৰধানমন্ত্ৰী মহামহিম ৰেইলা অমলো অডিংগাৰে প্ৰধানমন্ত্ৰীৰ সাক্ষাত

প্ৰধানমন্ত্ৰী শ্ৰী নৰেন্দ্ৰ মোদীয়ে আজি কেনীয়াৰ প্ৰাক্তন প্ৰধানমন্ত্ৰী মহামহিম ৰেইলা অমলো অডিংগাৰে মিলিত হয়। এক বাৰ্তাত প্ৰধানমন্ত্ৰীয়ে উল্লেখ কৰে; কেনীয়াৰ প্ৰাক্তন প্ৰধানমন্ত্ৰী, মোৰ বন্ধু মহামহিম ৰেইলা অমলো অডিংগাক আদৰিবলৈ পাই অনন্দিত হৈছো। ভাৰত আৰু কেনীয়াত হোৱা আমাৰ আগৰ কথোপকথনবোৰ মই আনন্দৰে মনত পেলাইছো। ভাৰত আৰু কেনীয়াই এক গাঢ় দ্বিপাক্ষিক সম্পৰ্ক ৰক্ষা কৰি আহিছে আৰু আমাৰ মৈত্ৰীক আৰু সুদৃঢ় কৰাৰ প্ৰয়াসক আমি আদৰণি জনাইছো। pic.twitter.com/vz39ij5y4f
প্ৰতিষ্ঠা দিবস উপলক্ষে আইটিবিপিক প্ৰধানমন্ত্ৰীৰ শুভেচ্ছা

আইটিবিপিৰ প্ৰতিষ্ঠা দিবস উপলক্ষে আইটিবিপিৰ পৰিয়াললৈ প্ৰধানমন্ত্ৰী শ্ৰী নৰেন্দ্ৰ মোদীয়ে শুভেচ্ছা জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “প্ৰতিষ্ঠা দিবসত আইটিবিপি পৰিয়াললৈ শুভেচ্ছা জনাইছোঁ। বাহিনীটোৱে সাহস আৰু মানবীয়তাৰে পৃথক আসন দখল কৰিছে। আইটিবিপিয়ে হিমালয় আৰু উচ্চ শিখৰত চলোৱা অভিযানত কৌশলেৰে নিজৰ বিশেষ ভূমিকাক সুন্দৰভাৱে পালন কৰি আহিছে।”.